MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD, RÅDET, DEN EUROPÆISKE CENTRALBANK, DET EUROPÆISKE ØKONOMISKE OG SOCIALE UDVALG, REGIONSUDVALGET OG DEN EUROPÆISKE INVESTERINGSBANK

Imødegåelse af virkningerne af Det Forenede Kongeriges udtræden af Unionen uden en aftale: Unionens koordinerede tilgang

1.Indledning

Den 29. marts 2017 meddelte Det Forenede Kongerige sin beslutning om at udtræde af Unionen. Kommissionen er stadig af den opfattelse, at det vil være den bedste løsning, hvis Det Forenede Kongeriges udtræden af Unionen sker på velordnet vis på grundlag af den udtrædelsesaftale, der er opnået enighed om med Det Forenede Kongeriges regering, og som Det Europæiske Råd (artikel 50) godkendte den 25. november 2018. Kommissionen koncentrerer fortsat sin indsats om at nå dette mål. Imidlertid er der nu, to dage før fristen den 12. april 2019, som forlænget af Det Europæiske Råd , en betydelig større sandsynlighed for, at Det Forenede Kongeriges udtræden af Unionen ikke bliver velordnet. Det er formålet med denne meddelelse at gøre status over de intensive forberedelser til dette scenarie, som har pågået siden 2017.

Kommissionen har ved flere lejligheder — herunder i tre meddelelser om brexitforberedelser af 19. juli 2018 , 13. november 2018 og 19. december 2018 — henledt alle interessenters opmærksomhed på, at et scenarie uden en aftale ville give anledning til væsentlige forstyrrelser. Denne vurdering er uændret. I et scenarie uden en aftale vil det ikke være muligt at sikre den velordnede overgang, som er forudsat i udtrædelsesaftalen.

EU-institutioner, forvaltninger på alle niveauer i medlemsstaterne og alle interessenter har derfor samarbejdet for at afbøde virkningerne af et scenarie uden en aftale. Som følge af denne fælles indsats er EU i dag forberedt på et sådant scenarie.

Beredskabsforanstaltningerne, som er vedtaget på europæisk og nationalt plan, er baseret på de generelle principper i meddelelsen af 13. november 2018. Beredskabsforanstaltningerne sikrer hverken fordelene ved medlemskab af Unionen eller betingelserne i en eventuel overgangsperiode som omhandlet i udtrædelsesaftalen. De er i sagens natur midlertidige og blev vedtaget ensidigt af Den Europæiske Union i udøvelsen af dens interesser. De respekterer fuldt ud kompetencefordelingen som fastsat i traktaterne samt nærhedsprincippet.

I et scenarie uden en aftale giver disse midlertidige beredskabsforanstaltninger Det Forenede Kongerige mulighed for at tage fat på de tre vigtigste problemstillinger i forbindelse med udtrædelsen, som er en forudsætning for drøftelserne med Det Forenede Kongerige om vejen frem. Som nævnt af Kommissionens formand, Jean-Claude Juncker, i sin erklæring over for Europa-Parlamentet den 3. april 2019 drejer det sig om, i) at de rettigheder, som tilkommer borgere i EU-27 og Det Forenede Kongerige, som før udtrædelsen har udøvet deres ret til fri bevægelighed, stadig skal respekteres og beskyttes, ii) at Det Forenede Kongerige stadig skal opfylde de finansielle forpligtelser, det har indgået som medlemsstat, og iii) at der stadig skal findes en løsning med henblik på at bevare freden på øen Irland og det indre markeds integritet. Det Forenede Kongerige skal fuldt ud respektere ånd og bogstav i Langfredagsaftalen.

2.Beredskabsforberedelserne er afsluttet

Forberedelsen af Det Forenede Kongeriges udtræden har været en fælles indsats fra EU-institutioners og -organers, de nationale, regionale og lokale myndigheders samt de økonomiske agenters side. Alle disse aktører er blevet opfordret til at påtage sig et ansvar for at forberede en udtræden uden en aftale og afbøde de værste virkninger af en sådan.

EU's institutioner og organer og EU-27-medlemsstaterne har siden december 2017 aktivt forberedt sig på et scenarie uden en aftale. Ud over de tre meddelelser med politiske retningslinjer vedrørende den tilgang, der skal følges, har Kommissionen offentliggjort 92 forberedelsesmeddelelser , som skal hjælpe interessenter og myndigheder med at forberede sig. Den har endvidere udarbejdet 19 lovgivningsforslag. Heraf er de 18 vedtaget og anvendes fra udtrædelsen, mens et, om EU-budgettet for 2019, anvendes med tilbagevirkende kraft fra udtrædelsen, når det er afsluttet. Kommissionen har også vedtaget 45 ikkelovgivningsmæssig retsakter på en række politikområder.

Kommissionen har ført omfattende tekniske drøftelser med EU-27-medlemsstaterne både om det generelle forberedelses- og beredskabsarbejde og om foranstaltninger af mere specifik sektorvis, juridisk eller administrativ karakter. Repræsentanter fra Kommissionen har besøgt hovedstæderne i alle EU-27-medlemsstater for at redegøre for Kommissionens forberedelser og beredskabsforanstaltninger og drøfte de nationale forberedelses- og beredskabsplaner. Besøgene har vist, at medlemsstaterne i høj grad har forberedt sig på alle scenarier.

Vigtige områder, hvor det har været nødvendigt med en beredskabsindsats, omfatter borgernes rettigheder (social sikring, retten til ophold og rejse), transport (basal konnektivitet og sikkerhed), politisamarbejde og retligt samarbejde, forvaltning af Unionens nye ydre grænse til Det Forenede Kongerige, fiskeri og EU-budgettet. Også på andre udvalgte områder har EU og medlemsstaterne vedtaget foranstaltninger.

For borgerne sikrer medlemsstaterne fortsat (midlertidig eller varig) opholdsret for statsborgere i Det Forenede Kongerige, som er bosiddende i EU på tidspunktet for udtrædelsen, inspireret af den fleksible tilgang, som Kommissionen har anbefalet .

Borgernes rettigheder med hensyn til social sikring i relation til Det Forenede Kongerige før dettes udtræden er beskyttet. For de dækkede personer uanset nationalitet sikrer forordningen om beredskab dels princippet om ligebehandling, dels principperne om sidestilling og sammenlægning af henholdsvis forhold eller begivenheder, der er indtrådt, og bopæls-, forsikrings- eller beskæftigelsesperioder, der er tilbagelagt, inden Det Forenede Kongeriges udtræden af Unionen . Medlemsstaterne træffer også på nationalt plan foranstaltninger for at sikre beskyttelsen af rettighederne med hensyn til social sikring for disse borgere efter udtrædelsen.

Unionen har også tilsluttet sig, at statsborgere i Det Forenede Kongerige ikke behøver visum i forbindelse med korte forretnings- og turistophold i EU af en varighed på 90 dage inden for en periode på 180 dage, forudsat at Det Forenede Kongerige yder alle borgere i EU-27 samme behandling .

Der er også vedtaget forordninger om beredskab med henblik på opretholdelse af vigtige transportforbindelser for de vigtigste transportformer: luftfart , jernbanetransport og vejtransport for såvel passagerer som gods .

Efter Det Forenede Kongeriges udtræden af Unionen vil politisamarbejde og retligt samarbejde finde sted på grundlag af multilaterale internationale konventioner frem for EU-lovgivning. EU's institutioner og medlemsstaterne har sammen identificeret de relevante instrumenter, som kan anvendes i den forbindelse. Medlemsstaterne har i høj grad bestræbt sig på at sikre, at disse instrumenter er operationelle inden udtrædelsesdatoen.

Medlemsstaterne har arbejdet tæt sammen med EU-institutionerne for at sikre, at det indre markeds integritet opretholdes gennem indførelsen af infrastruktur og ressourcer, der er relevante for anvendelsen af toldformaliteter og toldkontrol samt sanitær og fytosanitær kontrol af varer ved grænsen.